ກອງປະຊຸມຈັດຕັ້ງຢູ່ ຫຼວງພະບາງ, ລາວ
ໃນຂອບເຂດບັນດາກອງປະຊຸມເຈົ້າໜ້າທີ່ອາວຸໂສ (SOM) ສະຫະສະມາຄົມປະຊາຊາດບັນດາປະເທດ ອາຊີຕາເວັນອອກສ່ຽງໃຕ້ (ອາຊຽນ) ແລະ ບັນດາກອງປະຊຸມກ່ຽວຂ້ອງ, ທີ່ໄດ້ຮັບການຈັດຕັ້ງຢູ່ຄຸ້ມເມືອງເກົ່າ ຫຼວງພະບາງ, ປະເທດລາວ, ວັນທີ 8/5, ສືບຕໍ່ດຳເນີນກອງປະຊຸມ SOM ເວທີປາໄສພາກພື້ນ ອາຊຽນ (ARF) ດ້ວຍການເຂົ້າຮ່ວມຂອງ 27 ປະເທດສະມາຊິກ, ໃນນັ້ນມີ 10 ປະເທດ ອາຊຽນ ແລະ ບັນດາຄູ່ຮ່ວມມືໃຫຍ່ຄື: ອາເມລິກາ, ລັດເຊຍ, ຍີ່ປຸ່ນ, ຈີນ, ສະຫະພາບ ເອີລົບ (ອີຢູ). ຄະນະຜູ້ແທນ ຫວຽດນາມ ໂດຍທ່ານລັດຖະມົນຕີຊ່ວຍວ່າການກະຊວງການຕ່າງປະເທດ ເລຮ່ວາຍຈູງ, ຫົວໜ້າ SOM ອາຊຽນ ຫວຽດນາມ, ເປັນຫົວໜ້າຄະນະ.
ກອງປະຊຸມ SOM ARF ຄັ້ງນີ້ສຸມໃສ່ຕີລາຄາການຜັນຂະຫຍາຍບັນດາການເຄື່ອນໄຫວຮ່ວມມືໃນປີກາງອາຍຸການ 2015 – 2016 ແລະ ປຶກສາຫາລືວິທີການເພີ່ມທະວີ, ກຳນົດທິດອະນາຄົດຂອງ ARF ແລະ ແລກປ່ຽນກ່ຽວກັບບັນດາບັນຫາພາກພື້ນ, ສາກົນ. ກອງປະຊຸມໄດ້ປຶກສາຫາລືວຽກງານກະກຽມໃຫ້ແກ່ກອງປະຊຸມລັດຖະມົນຕີວ່າການກະຊວງການຕ່າງປະເທດ ARF ຄັ້ງທີ 23 ເຊິ່ງຈະຈັດຕັ້ງຢູ່ລາວ ໃນທ້າຍເດືອນ 7/2016. ກະກຽມໃຫ້ກອງປະຊຸມ ລັດຖະມົນຕີວ່າການກະຊວງການຕ່າງປະເທດ ARF, ບັນດາປະເທດໄດ້ແລກປ່ຽນກ່ຽວກັບບັນດາຮ່າງຖະແຫຼງການ ARF, ໃນນັ້ນມີຮ່າງຖະແຫຼງການໂດຍ ຫວຽດນາມ ສະເໜີກ່ຽວກັບເພີ່ມທະວີການຮ່ວມມືລະຫວ່າງບັນດາອົງການປະຕິບັດກົດໝາຍ ທະເລໃນ ARF.
ກ່ຽວກັບບັນຫາທະເລຕາເວັນອອກ, ຫຼາຍປະເທດເນັ້ນໜັກເຖິງຄວາມສຳຄັນຂອງການຮັບປະກັນສັນຕິພາບ, ສະຖຽນລະພາບ, ຄວາມສະຫງົບ, ປອດໄພ ແລະ ຄວາມເສລີໃນການເດີນທະເລ ແລະ ການບິນ, ແກ້ໄຂຄວາມຂັດແຍ້ງກັນບົນພື້ນຖານກົດໝາຍສາກົນໂດຍສັນຕິວິທີ ແລະ ສົນທິສັນຍາ ສປຊ ກ່ຽວກັບກົດໝາຍວ່າດ້ວຍທະເລ ປີ 1982 (UNCLOS 1982), ປະຕິບັດຖະແຫຼງການກ່ຽວກັບການປະພຶດຂອງບັນດາຝ່າຍຢູ່ທະເລຕາເວັນອອກ (DOC) ຢ່າງຄົບຖ້ວນ ແລະ ມີປະສິດທິຜົນ ແລະ ບັນລຸໄດ້ປະມວນຂໍ້ກຳນົດກ່ຽວກັບການປະພຶດຢູ່ທະເລຕາເວັນອອກ (COC) ໂດຍໄວ.
(ແຫຼ່ງຄັດຈາກ VOV)